पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी खतरनाक लहर के बीच रविवार को सुजानगढ़ विधानसभा उपचुनाव के नतीजे घोषित होंगे। 17 अप्रैल को हुए मतदान के 15 दिन बाद आने वाले परिणाम पर पूरे प्रदेश की नजर हैं। खास बात ये है कि सुजानगढ़ के विधानसभा चुनाव की हमेशा से परंपरा रही है, कि यहां एक बार किसी भी पार्टी का विधायक बनने के बाद अगले चुनाव में दूसरी ही पार्टी का विधायक चुना गया है। इसलिए आज देखना होगा कि इतिहास बनेगा या दोहराया जाएगा। इधर, कोविड के चलते प्रशासन ने मतगणना को लेकर पूरी सख्ती की है।
चूरू के पॉलिटेक्निकल कॉलेज में सुबह आठ बजे वोटों की गिनती शुरू होगी। सबसे पहले डाकमत पत्र की गिनती शुरू होगी। बाद में ईवीएम से मतगणना होगी। मतगणना के दौरान पहले राउंड का रुझान सुबह करीब सवा नौ या साढ़े नौ बजे तक आएगा। शाम चार बजे तक सुजानगढ़ का विधायक तय हो जाएगा।
विधानसभा उपचुनाव में कुल नौ प्रत्याशी हैं। कांग्रेस से मनोज मेघवाल, भाजपा से खेमाराम मेघवाल, आरएलपी से सीताराम नायक, अभिनव राजस्थान पार्टी से दौलतराम के अलावा निर्दलीय प्रत्याशी ओमप्रकाश, जगमेल, मंजू, मनोजकुमार, हरिराम मेहरड़ा है।
वैक्सीनेशन का प्रमाण-पत्र या निगेटिव रिपोर्ट दिखाने पर ही मिलेगा प्रवेश, 30 राउंड में होगी मतगणना
कॉलेज के दो कमरों में 7-7 टेबल पर गिनती होगी। सात टेबल पर आरओ व सात टेबल एआरओ की देखरेख में मतगणना होगी। मतदान दल : 418 के साथ प्रत्येक राउंड में 14 टेबलों पर गिनती होगी। कुल 30 राउंड में मतगणना पूरी होगी। मतगणना कक्ष में मतगणना दल व काउंटिंग एजेंट्स के बीच जाली पर पारदर्शी पॉलिथीन शीट लगेगी। मतगणना स्थल पर सेनेटाईजर्स, फेस मास्क, फेस शील्ड, ग्लव्ज, हैंड ग्लव्ज की व्यवस्था रहेगी। मतगणना कक्ष में लाने से पहले ईवीएम का सेनेटाइजेशन होगा। मतगणना स्थल प्रवेश द्वारा पर थर्मल स्केनर से जांच की जाएगी। मतगणना स्थल पर अस्थाई क्वारेंटाइन कक्ष भी बनाया गया है। एम्बुलेंस, ऑक्सीजन, वेन्टीलेटर्स, मेडिकल दवा के साथ मेडिकल टीम तैनात रहेंगी। विजयी उम्मीदवार जुलूस नहीं निकाल सकेंगे। विजयी उम्मीदवार के साथ दो ही व्यक्ति प्रमाण पत्र लेने साथ जा सकेंगे। मतगणना लेटेस्ट आरटी-पीसीआर की नेगेटिव रिपोर्ट या वैक्सीन के दो डोज लगवाने का प्रमाण पत्र दिखाना होगा, वरना प्रवेश नहीं होगा। -(जैसा कि जिला निर्वाचन अधिकारी सांवरमल वर्मा ने बताया।)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva zho_Hant eng_Latn